EFF-lede beset Ballito-plaasArgieffoto Volgens ŉ polisiebron wat nie genoem mag word nie, het twee groepe EFF-lede probeer om grond op ŉ plaas aan die buitewyke van die dorp op te eis. Polisiebeamptes is na die toneel ontbied kort grond langs die N2 naby die ingang na Ballito beset is. Die groep was glo vasbeslote om die grond, wat aan ŉ boer behoort, te beset. Die boer het met die besetters gepraat en daar is ooreengekom om binne twee weke oor die saak te vergader. “Daar is ŉ proses wat gevolg moet word met grondeise. Jy kan nie net opdaag en begin bou nie,” het die polisiebron gesê. Volgens Louis Kotze, woordvoerder van ŉ plaaslike veiligheidsmaatskappy, het die besetters gesê hulle weier om die grond te verlaat totdat ŉ hofinterdik hulle verplig om dit te doen. Lede van die openbare orde polisie-eenheid het oornag die situasie gemonitor. Vukani Ndlovu, die EFF se koördineerder in KwaZulu-Natal, het gesê hul lede sal nie die grond verlaat nie aangesien dit deel vorm van die party se provinsiale grondbesettingsprogram. “Dit gebeur nie net in Ballito nie, maar regoor die provinsie. Ons mense in hierdie area het nie plek om te bou nie. Daarom het ons hulle aangemoedig om grond te soek en te beset en daar hulle huise te begin bou,” het Ndlovu gesê. “Hulle gaan hul huise bou en sodra hulle vir 48 uur op die grond is, kan hulle nie wettig verwyder word nie. As die regering hulle wil verwyder, moet hulle ons lede êrens anders akkommodeer. As hulle probeer om ons te verwyder, sal ons hulle in die hof sien.” News24